
Eredménykommunikáció



Az EFOP-3.8.2-16-2016-00001 azonosító számmal nyilvántartott, „Szociális humán erőforrás fejlesztése” című kiemelt projekt (a továbbiakban: Projekt) 2021. január 1. és 2021. július 31. közötti időszakában képzéseinken közel 800 fő vett részt. A résztvevők körében végzett eredménykommunikációs felmérések kapcsán a zárókérdőívek adataiból informálódtunk.

Az összesített résztvevői visszajelzések szerint határozottan kijelenthető, hogy a képzéseink elérték céljukat és kivívták a résztvevők elégedettségét, hiszen 100%-ban teljesen alkalmasnak ítélték meg a továbbképzések típusát a tudásanyag átadására, illetve az elmélet-gyakorlat arányát is kiegyensúlyozottnak találták.

A képzés oktatóit maximálisan felkészültnek, naprakész tudással rendelkezőnek és jól érthetőnek titulálták. Véleményük szerint a képzés lebonyolításához szükséges segédeszközök, segédanyagok és tárgyi feltételek nagyban elősegítették a képzés minél eredményesebb kimenetelét és a tananyag elsajátítását.

A tananyaggal kapcsolatos résztvevői visszajelzések is kiemelkedő elégedettséget mutatnak. 
Azt jól felépített, lényegre törő, jól érthető és kellően gyakorlatias jelzőkkel illették, valamint figyelemreméltóan magas értékelést kapott a munkavégzés során történő hasznosíthatósága is. 

A továbbképzésre történő jelentkezés a Projekt által kifejlesztett internetes felületen, az OJKF oldalon keresztül történik. Erről egybehangzóan úgy nyilatkoztak, hogy jól átlátható és könnyen kezelhető minden hallgató számára.

A képzéseken történő részvételi hajlandóság továbbra is hangsúlyos mértéket mutat; sikerességét és eredményességét az is jól tükrözi, hogy a résztvevő hallgatók 100%-a ajánlaná munkatársának a tanfolyamainkat.     

